Diari Oficial de la Generalitat Valenciana


Sumari del DOGV 6321, del 29-07-2010 (2010/8527)

ORDE 26/2010, de 15 de juliol de la Conselleria d'Agricultura, Pesca i Alimentació, per la qual s'aprova el text del Reglament de la Denominació d'Origen Protegida Carxofa de Benicarló i el seu consell regulador.
--------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2010/07/15/26/dof/vci/html**

### Dades del document

Número de DOGV
:   6321

Data del DOGV
:   29-07-2010

Secció del DOGV
:   I. DISPOSICIONS GENERALS

Número del document
:   2010/8527


Data del document
:   15-07-2010

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * Benicarló
    * llegum perenne
    * denominació d'origen
    * reglament intern
    * legislació
    * qualitat del producte

ORDE 26/2010, de 15 de juliol de la Conselleria d'Agricultura, Pesca i Alimentació, per la qual s'aprova el text del Reglament de la Denominació d'Origen Protegida Carxofa de Benicarló i el seu consell regulador. [2010/8527]  
Per mitjà de l'Orde de 13 de setembre de 2001, de la Conselleria d'Agricultura, Pesca i Alimentació, s'aprovava el Reglament de la Denominació d'Origen Carxofa de Benicarló i del seu consell regulador.  
Segons el Reglament (CE) núm. 1979/2003, de la Comissió, pel qual es completa l'annex 2400/96 (Carxofa de Benicarló) del DOCE L294, de 12.11.2003, pel qual es reconeix la Denominació d'Origen Protegida Carxofa de Benicarló a la Unió Europea.  
En la Llei 25/1970, de 2 de desembre, de l'Estatut de la Vinya, del Vi i dels Alcohols, es mantenen vigents les normes que conté esta llei relatives als consells reguladors dels productes agroalimentaris amb denominació d'origen o específica diferents del vi, del vinagre de vi, dels vins aromatitzats, del brandi, del most i la resta de productes derivats del raïm.   
En el capítol XVII, titulat «La protecció dels sistemes de qualitat agroalimentària», de la Llei 10/2006, de 26 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat, es regula la gestió, el control i la certificació de les denominacions d'origen protegides, les indicacions geogràfiques, les especialitats tradicionals garantides i l'agricultura ecològica. La novetat fonamental recollida en este capítol és la d'haver dotat de personalitat jurídica pròpia els consells reguladors o òrgans de gestió de les figures de qualitat diferenciada de la Comunitat Valenciana, a més de preveure la possibilitat de constituir-se com a corporacions de dret públic o privat. Al seu torn, s'hi recull expressament la determinació de tots els consells reguladors de la Comunitat Valenciana existents en l'entrada en vigor de la Llei 10/2006 de constituir-se com a corporacions de dret públic.   
El Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana, és aplicable als consells reguladors o òrgans de gestió de les figures de qualitat agroalimentària, que són les denominacions d'origen, indicacions geogràfiques, especialitats tradicionals garantides i agricultura ecològica, que ja existisquen a la Comunitat Valenciana a l'entrada en vigor del decret, o els creats després de l'entrada en vigor que opten per constituir-se com a corporacions de dret públic.   
Al seu torn, en el decret esmentat es definixen els consells reguladors de la Comunitat Valenciana com a corporacions de dret públic que, amb caràcter general, subjecten la seua activitat al dret privat. Estan dotats de personalitat jurídica pròpia i de capacitat plena per al desenvolupament dels seus fins, i poden realitzar qualsevol classe d'actes de gestió i administració, excepte en les actuacions que impliquen l'exercici de potestats o funcions publiques, en les quals s'han de subjectar al dret administratiu. I, finalment, en la disposició transitòria única es recull l'obligació d'adaptar l'estructura i la reglamentació, d'acord amb el que s'establix en el decret, en el termini d'un any, per part de tots els consells reguladors o òrgans de gestió ja constituïts la data d'entrada en vigor del decret.   
El Decret 46/2010, de 12 de març, del Consell, pel qual es modifica l'article 4, apartat 4; l'article 6, apartat 3; l'article 7, apartats 1, 3 i 5; l'article 8, apartat 1, i l'article 11, apartats 2, 3, 4 i 5, del Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana, que adapta el marc regulador perquè els organismes de certificació de producte puguen complir la norma europea UNE-EN 45718, modifica determinats aspectes relacionats amb l'estructura de gestió dels consells reguladors o òrgans de gestió, homogeneïtza els òrgans de gestió de les figures de qualitat i s'adapten a la directiva de servicis.  
D'altra banda, en el Reglament (CE) núm. 510/2006, del Consell, de 20 de març de 2006, sobre la protecció de les indicacions geogràfiques i de les denominacions d'origen dels productes agrícoles i alimentaris, s'establixen els mecanismes de modificació dels plecs de condicions, establiment de controls oficials i els mecanismes de verificació.  
Per tot això que s'exposa, de conformitat amb les disposicions del Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana en la redacció vigent, a proposta del Consell Regulador de la Denominació d'Origen Protegida Carxofa de Benicarló i en l'exercici que em conferix la Llei 5/1983, de 30 de desembre, del Consell.   
ORDENE  
Article 1. Aprovació de la normativa específica de la Denominació d'Origen Protegida Carxofa de Benicarló  
S'aprova la normativa específica de la Denominació d'Origen Protegida Carxofa de Benicarló i el seu consell regulador, integrada pels instruments següents:   
a) Annex I. plec de condicions de la Denominació d'Origen Protegida Carxofa de Benicarló.  
b) Annex II. Reglament de funcionament de la Denominació d'Origen Protegida Carxofa de Benicarló.  
Article 2. Adquisició de personalitat jurídica del Consell Regulador  
En el capítol XVII, titulat «La protecció dels sistemes de qualitat agroalimentària", de la Llei 10/2006, de 26 de desembre de la Generalitat, de Mesures Fiscals de Gestió, Administrativa i Financera i d'Organització a la Generalitat, es dota els consells reguladors i òrgans de gestió de personalitat jurídica pròpia.  
En el Decret 222/2007, de 9 de novembre, del Consell, es definixen els consells reguladors de la Comunitat Valenciana com a corporacions de dret públic, dotats de personalitat jurídica pròpia i capacitat plena per al desenvolupament dels seus fins, i poden realitzar qualsevol classe d'actes de gestió i administració que, amb caràcter general, subjecten l'activitat al dret privat.  
DISPOSICIÓ DEROGATÒRIA  
Única  
Queda derogada l'Orde de 13 de setembre de 2001, de la Conselleria d'Agricultura, Pesca i Alimentació, per la qual s'aprova el Reglament de la Denominació d'Origen Carxofa de Benicarló i del seu consell regulador, com també les diferents ordes de modificació d'esta.  
DISPOSICIÓ FINAL  
Única. Entrada en vigor  
Este reglament entrarà en vigor l'endemà de la publicació en el Diari Oficial de la Comunitat Valenciana.   
València, a 15 de juliol de 2010  
La consellera d'Agricultura, Pesca i Alimentació,  
Maritina Hernández Miñana  
ANNEX I  
Plec de condicions de la Denominació d'Origen Carxofa de Benicarló  
CAPÍTOL I  
Disposicions generals  
Article 1. Nom del producte  
Denominació d'Origen Protegida Carxofa de Benicarló.  
Article 2. Base legal de la protecció  
La protecció atorgada s'estén al nom en castellà «Denominación de Origen Protegida Alcachofa de Benicarló» i al nom en valencià «Denominació d'Origen Protegida Carxofa de Benicarló», com també a les carxofes que posseïsquen les característiques definides en este plec de condicions i complisquen els requisits que s'hi exigixen.  
CAPÍTOL II  
La producció  
Article 3. Zona de producció emparada  
1. La zona de producció de la carxofa emparada per la Denominació d'Origen Carxofa de Benicarló està constituïda pels terrenys aptes per a este cultiu situats dins dels límits que determinen els termes municipals dels municipis de Benicarló, Càlig, Peníscola i Vinaròs.  
2. La qualificació de les parcel·les a l'efecte de la inclusió en la zona de producció la realitzarà el Consell Regulador, d'acord amb els criteris que es reflectiran per escrit en el manual de qualitat, i hauran de quedar delimitats en la documentació cartogràfica corresponent que es trobe en poder seu.  
3. En el cas que el titular de l'explotació estiga en desacord amb la resolució del Consell Regulador sobre la qualificació de la parcel·la, podrà presentar un recurs d'alçada davant de la Conselleria d'Agricultura, Pesca i Alimentació, la qual resoldrà amb els informes tècnics previs que considere necessaris. La naturalesa d'estos recursos no s'aplicarà a les decisions relatives a la certificació o desqualificació de productes.  
Article 4. Varietats emparades  
1. La carxofa protegida per la Denominació d'Origen Protegida Carxofa de Benicarló es definix com el capítol de Cynara scolymus L., que pertany al grup Blanca de Tudela, destinada a consum fresc i de les categories extra i I, sempre que es complisquen les condicions que es fixen en esta orde i els altres requisits de la legislació vigent que se li apliquen.  
2. El Consell Regulador podrà proposar a la conselleria competent en matèria d'agricultura i alimentació l'autorització de noves varietats de què, amb els assajos i les experiències convenients previs, es comprove que produïxen carxofes de qualitat emparables per la denominació d'origen protegida.  
3. Els capítols, en el moment de la recol·lecció, presentaran un desenvolupament apropiat a la seua qualitat que permeta suportar un transport, conservació i condicionament que n'asseguren l'arribada a la destinació en condicions satisfactòries.  
Article 5. Pràctiques de cultiu  
Les pràctiques de cultiu seran les tradicionals de la zona, que tendisquen a aconseguir la millor qualitat de la carxofa i siguen compatibles amb la defensa del medi natural que les alberga.   
CAPÍTOL III  
Condicionament i envasament  
Article 6. Condicionament i envasament  
S'entendrà per condicionament i envasament les pràctiques de recol·lecció, neteja, selecció, classificació i envasament dels capítols, que es realitzaran únicament als magatzems i instal·lacions de condicionament i envasament inscrites pel Consell Regulador i ubicats en la zona de producció definida en l'article tercer.  
Article 7. Qualitat de l'envasament  
1. Les tècniques utilitzades en el condicionament i l'envasament de les carxofes protegides seran les adequades per a l'obtenció de productes de la màxima qualitat, mantenint els caràcters tradicionals propis de la zona de producció.  
2. La carxofa ha de ser preparada, envasada i disposada per a la comercialització.  
CAPÍTOL IV  
Característiques del producte  
Article 8. Característiques del producte  
Els capítols han de presentar ben desenvolupades les bràctees centrals, atapeïdes i ben formades. Només s'admetran lleugeres alteracions d'estes degudes a les gelades en la categoria I, com també lleugers magolaments a causa de la manipulació i l'envasament. Els capítols de categoria extra estaran exempts de tot defecte, llevat de lleugeres alteracions en la categoria I, sempre que no perjudiquen la qualitat, l'aspecte del producte ni la seua presentació en l'envàs, que haurà de ser homogeni i d'una grandària sensiblement igual.  
Article 9. Normes de qualitat  
1. En el moment de l'expedició, després de l'envasament, els capítols han de tindre les característiques mínimes següents:  
- Sencers.  
- Aspecte fresc, sense presentar cap signe de pansiment.  
- Sans, exempts d'alteracions que puguen perjudicar-ne el consum i la conservació.  
- Nets, en particular exempts de matèries estranyes visibles.  
- Desproveïts d'olors estranyes.  
2. Només els capítols de les categories extra i primera poden ser emparats per la denominació d'origen.  
3. El calibre es determinarà pel diàmetre màxim de la secció equatorial del capítol, i queden exclosos de la denominació d'origen els que tinguen un diàmetre inferior a 6 cm.  
4. Quan es recol·lectaran els capítols es podran deixar els peduncles amb una longitud inferior o igual a 10 cm, sempre que presenten un tall net i estiguen exempts de lignificacions.  
CAPÍTOL V  
Estructura de control  
Article 10. Estructura de control  
La verificació del compliment d'allò que s'especifica en este plec de condicions correspon al Consell Regulador de la Denominació d'Origen Protegida Carxofa de Benicarló.  
Adreça: C/ César Cataldo, 2-1r pis (edifici Cambra Agrària). 12290 Benicarló (Castelló)  
Telèfon: (34) 385 856 703  
Fax: (34) 233 673 656  
Adreça electrònica: khqcjzuqkode@ecdexarafocxtegfhb.ouy  
Web: www.alcachofabenicarlo.com  
CAPÍTOL VI  
Etiquetatge  
Article 11. Etiquetatge  
Les indústries d'envasament que hagen obtingut el certificat d'establiment autoritzat pel Consell Regulador utilitzaran obligatòriament en les etiquetes dels envasos la menció Denominació d'Origen Protegida «Alcachofa de Benicarló / Carxofa de Benicarló», juntament amb l'etiqueta numerada atorgada pel Consell Regulador que permet el seguiment del producte en la comercialització.  
ANNEX II  
Reglament de funcionament de la Denominació d'Origen Protegida Carxofa de Benicarló  
CAPÍTOL I  
Disposicions generals  
Article 1. Extensió de la protecció  
1. La protecció atorgada per esta denominació d'origen protegida serà la prevista en el Reglament (CE) núm. 510/2006, del Consell, de 20 de març de 2006, sobre la protecció de les indicacions geogràfiques i de les denominacions d'origen dels productes agrícoles i alimentaris i en la resta de legislació aplicable, i s'estén al nom en castellà «Alcachofa de Benicarló» i al nom en valencià «Carxofa de Benicarló».  
2. La Denominació d'Origen Protegida Carxofa de Benicarló no es podrà aplicar a cap altra classe de carxofa diferent de la que es reconeix en este reglament, ni es podran utilitzar termes, expressions o marques que, per la seua similitud fonètica o gràfica amb esta, puguen induir la confusió amb la que és objecte de protecció, fins i tot en el cas que vagen precedits dels termes tipus, estil, varietat, envasament en o altres d'anàlegs.  
Article 2. Òrgans competents  
1. La defensa i protecció de la denominació d'origen protegida, l'aplicació del seu reglament, la vigilància del seu compliment, juntament amb el foment i control de la qualitat del producte emparat, s'encomanen al Consell Regulador de la Denominació d'Origen Protegida Carxofa de Benicarló, juntament amb les funcions que puguen exercir, dins de les seues competències, els organismes competents de la Generalitat i del ministeri corresponent del Govern central.  
2. El Consell Regulador confeccionarà i aprovarà el manual de qualitat, les normes tècniques, els procediments, els formats i la resta de documents propis del sistema de certificació dins del sistema de qualitat en aplicació de la norma UNE-EN 45486, «Criteris generals relatius a organismes de certificació de productes", o la norma que la substituïsca.  
CAPÍTOL II  
Règim jurídic del Consell Regulador  
Article 3. Definició  
1. El Consell Regulador és una corporació de dret públic, de les regulades per mitjà del Decret 222/2007, de 9 de novembre, del Consell, i la seua modificació per mitjà del Decret 46/2010, de 12 de març, del Consell, pels quals s'establixen normes relatives als consells reguladors o òrgans de gestió de les denominacions de qualitat de la Comunitat Valenciana i, per tant, dotat de personalitat jurídica pròpia i de capacitat plena per al desenvolupament dels seus fins, que pot realitzar qualsevol classe d'actes de gestió i administració que, amb caràcter general, subjecten la seua activitat al dret privat, excepte en les actuacions que impliquen l'exercici de potestats o funcions públiques, en les quals estarà subjecte al dret administratiu.  
2. El Consell Regulador té base associativa privada, sense ànim de lucre, i, a més d'autonomia per a la seua gestió i organització, posseïx autonomia econòmica.  
Article 4. Àmbit de competències del Consell Regulador  
1. El Consell Regulador és l'ens amb atribucions decisòries en les funcions que se li encomanen en este reglament, d'acord amb el que es determina en la legislació vigent.  
2. L'àmbit de competències del Consell Regulador estarà determinat:  
a) En l'àmbit territorial, per les plantacions inscrites.  
b) Quant als productes, pels protegits per la denominació.  
c) Quant als magatzems i les instal·lacions de condicionament i envasament, pels inscrits en el registre corresponent.  
Article 5. Finalitat i funcions  
1. El fi del Consell Regulador o òrgan de gestió és la representació, la defensa, la garantia i la promoció dels productes emparats, com també el desenvolupament dels mercats.  
2. És missió principal del Consell Regulador o òrgan de gestió i dels ens assimilats l'aplicació dels preceptes d'este reglament i vetlar pel seu compliment.   
Per al compliment dels fins, el Consell Regulador o òrgan de gestió està obligat a exercir, entre altres, les funcions següents:  
a) La vigilància i el control de les carxofes protegides en instal·lacions autoritzades ubicades dins i fora de la zona de producció, com també als centres i les botigues de distribució en què es comercialitze producte protegit i que ha sigut objecte de certificació.  
3. Per al compliment dels seus fins, el Consell Regulador, d'acord amb el Decret 222/2007, de 9 de novembre, del Consell, i la seua modificació en el Decret 46/2010, de 12 de març, del Consell:  
a) Proposarà el reglament de la seua denominació d'origen protegida per a l'aprovació per la conselleria competent en matèria de política agroalimentària.  
b) Fixarà les normes tècniques i les possibles modificacions, atenent criteris de qualitat, rigor en el control i tradició.  
c) Elaborarà el manual de qualitat.  
d) Expedirà certificats d'origen i precintes de garantia, inclosa l'autorització de les etiquetes i contraetiquetes dels productes emparats per la Denominació d'Origen Protegida.  
e) Establirà els requisits que han de complir les etiquetes dels productes emparats en l'àmbit de les seues competències, com també controlar l'ús de les etiquetes comercials utilitzables en els productes protegits a través dels servicis tècnics, en els aspectes que afecten la denominació.  
f) Gestionarà els registres definits en el reglament.  
g) Gestionarà les quotes obligatòries.  
h) Orientarà la producció i qualitat, com també la promoció i la informació als consumidors sobre els productes emparats i les seues característiques específiques.  
i) Vetlarà pel compliment del seu reglament, i podrà denunciar qualsevol ús incorrecte d'este davant dels òrgans administratius o jurisdiccionals competents.  
j) Elaborarà estadístiques i estudis de producció, elaboració i comercialització dels productes emparats, tant per a ús intern com per a la difusió i el coneixement general.  
k) Proposarà els requisits mínims de control a què s'han de sotmetre els operadors inscrits en els registres respectius, per a totes i cada una de les seues fases de producció, transformació o elaboració i comercialització dels productes emparats, com també els mínims de control per a la concessió inicial i per al manteniment de la certificació.  
l) Si és el cas, establirà per a cada campanya, segons criteris de defensa i millora de la qualitat, i dins dels límits fixats per la norma tècnica, el reglament de les denominacions o, pel manual de qualitat, els rendiments, els límits màxims de producció o transformació o qualsevol altre aspecte de conjuntura anual que puga influir en eixos processos.  
m) Establiment de qualssevol acords marc de col·laboració amb altres organismes interprofessionals, com també afavorir acords col·lectius interprofessionals entre els diferents sectors inscrits en els seus registres, segons els criteris de defensa de la qualitat i promoció dels productes emparats.  
n) Elaborarà els pressupostos anuals.  
o) Vetlarà pel desenvolupament sostenible de l'àrea on es trobe ubicada la zona de producció.  
p) Establirà els mecanismes necessaris per a conéixer l'origen del producte i els processos de producció, transformació i comercialització.  
q) Les actuacions derivades de les activitats assignades al Consell Regulador o òrgan de gestió i lligades a decisions i criteris de certificació de producte/servici hauran de ser ratificades pel Comité de Certificació, de la forma i en el termini que s'establisca en els manuals interns de procediments.  
CAPÍTOL III  
El Consell Regulador  
Article 6. Principis d'organització i funcionament  
1. L'estructura i el funcionament del Consell Regulador o òrgan de gestió serà democràtic, i en tot moment regiran els principis de representació paritària dels sectors, la representativitat dels interessos econòmics dels sectors confluents i d'autonomia de gestió i organització dels processos electorals als seus òrgans rectors.  
2. El Consell Regulador o òrgan de gestió estarà integrat per les persones físiques o jurídiques degudament inscrites en els registres corresponents del Consell Regulador o òrgan de gestió que, de forma voluntària, manifesten la seua voluntat de formar-ne part.  
3. La conselleria competent en matèria de política agroalimentària, per mitjà de l'òrgan o l'entitat que en cada moment tinga atribuïda les funcions corresponents, exercirà la tutela administrativa del Consell Regulador o òrgan de gestió.  
4. Els actes realitzats pels òrgans en què s'estructura el Consell Regulador en actuacions subjectes al dret administratiu, en exercici de potestats públiques, podran ser impugnats internament davant del superior jeràrquic a què estiguen adscrits.  
5. Els actes i acords del Ple del Consell Regulador o del seu president/a subjectes al dret administratiu en exercici de potestats públiques, sempre que no tinguen cap relació amb la certificació de producte podran ser objecte de recurs d'alçada davant del conseller competent en la matèria, de conformitat amb el que s'establix en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Article 7. Composició del Consell Regulador  
1. L'organització mínima de cada Consell Regulador o òrgan de gestió estarà constituïda per:  
1.1. El Ple, el qual, al seu torn, està format per:  
- El/La president/a.  
- El/La vicepresident/a.  
- El/La secretari/ària del Ple.  
- Els/Les vocals de cada registre.   
- El/La director/a general competent en matèria de qualitat agroalimentària, o a qui este/a designe en qualitat de representant de la conselleria competent en matèria de qualitat agroalimentària, que formarà part del Ple amb veu però sense vot.   
1.2. El Comité de Certificació, on estaran representats tots els interessos del producte/servici a certificar.  
1.3. Podrà comptar, també, amb un gerent i qualsevol altre òrgan que s'establisca en els seus estatuts.  
2. Els vocals de cada registre estan representats per:  
a) Cinc vocals titulars inscrits en el Registre de Plantacions.  
b) Cinc vocals titulars inscrits en el Registre de Magatzems i Instal·lacions de Condicionament i Envasament.  
3. Els vocals titulars dels punts a i b seran triats per votació lliure i secreta per tots els inscrits en els registres respectius, i ho podran ser en representació de l'entitat que figura en el registre corresponent.  
4. Per cada un dels vocals triats per cada registre del Consell Regulador, se'n nomenarà un suplent.   
5. La renovació del Consell Regulador es farà cada quatre anys, i els seus membres podran ser reelegits.  
6. El/La president/a, que ho serà també del Ple, serà nomenat/ada pel / per la titular de la conselleria competent en matèria d'agricultura i alimentació, a proposta del Ple de l'òrgan de gestió, que ordenarà la publicació en el Diari Oficial de la Comunitat Valenciana. El Ple del Consell Regulador o òrgan de gestió triarà president/a per mitjà de votació en què participarà, com a mínim, la mitat més un de la totalitat dels membres. El/La president/a serà qui obtindrà les tres quartes parts dels vots emesos. En el supòsit que ningú obtinga esta quantitat de vots, s'efectuarà una segona votació, i en resultarà president/a qui obtindrà la majoria simple entre els dos que hagen obtingut un nombre més gran de vots en la primera votació.   
Si després d'esta segona votació persistix l'empat en vots, es designarà president/a qui en resulte d'efectuar un sorteig entre els dos que van obtindre majoria simple en la primera votació i, a més, van empatar en la segona votació.  
7. Per a l'elecció del / de la president/a i vicepresident/a caldrà ajustar-se al que es preveu en l'article 7, apartats 3 i 5 del Decret 222/2007, de 9 de novembre, del Consell, en la redacció feta en el Decret 46/2010, de 12 de març.  
8. El/La vicepresident/a serà triat/ada entre els membres representants de les persones i entitats inscrites en els registres corresponents del Consell Regulador o òrgan de gestió, i serà designat de la mateixa manera que el/la president/a.  
9. Els/Les vocals del Ple que causen baixa en els registres corresponents hauran d'abandonar la seua posició en el Ple, i seran substituïts/ïdes pel seu suplent.  
10. En el cas de cessament d'un/una vocal suplent en qualsevol dels dos censos, el titular designarà un/a nou/nova vocal suplent procedent del mateix registre.   
11. Causarà baixa el/la vocal que, per tres sessions consecutives o cinc d'alternes del Ple del Consell Regulador, done lloc a absències injustificades i queden reflectides en les actes corresponents del Consell Regulador. El Consell regulador determinarà en cada cas el caràcter injustificat de les absències.   
12. En el cas de cessament d'un representant legal en el càrrec de vocal titular o del càrrec de suplent, en qualsevol dels dos censos, i per la causa que siga en les matèries que regula este reglament, es procedirà a designar per l'empresa a què pertany un substitut.  
13. El/La president/a cessarà quan expirarà el terme del seu mandat, a petició pròpia una vegada acceptada la seua dimissió, o cessarà en el seu càrrec quan el Ple del Consell Regulador perda la confiança en el/la president/a, manifestada en votació secreta per majoria, almenys, de tres quartes parts dels seus membres, i ratificació posterior per la conselleria competent en matèria d'agricultura i alimentació.  
14. En el cas de cessament o defunció, el Consell Regulador, en el termini d'un mes, proposarà a la Conselleria d'Agricultura, Pesca i Alimentació la designació d'un/a nou/nova president/a, el mandat del / de la qual serà només pel temps que li restava al / a la president/a anterior.  
15. En tot allò no previst en els apartats anteriors serà aplicable supletòriament la legislació electoral valenciana, i si no n'hi ha, la legislació sobre règim electoral general.  
Article 8. Funcions del / de la president/a  
1. Correspon al / a la president/a:  
a) Representar el Consell Regulador. Esta representació podrà delegar-la de manera expressa en els casos que siga necessari.  
b) Complir i fer complir les disposicions legals i reglamentàries.  
c) De conformitat amb els acords del Consell Regulador, administrar els ingressos i gestionar els fons, i ordenar els pagaments corresponents.  
d) Convocar i presidir les sessions del Consell, sotmetre a la seua decisió els assumptes de la seua competència i ordenar l'execució dels acords adoptats.  
e) Proposar al Consell Regulador la contractació, suspensió o renovació del seu personal.  
f) Informar els organismes superiors de les incidències que es produïsquen en la producció i el mercat.  
g) Remetre a la Conselleria d'Agricultura, Pesca i Alimentació els acords que, per a compliment general, acorde el Consell en virtut de les atribucions que li conferix este reglament, i aquells que considere, per la seua importància, que han de ser coneguts per esta.  
h) Totes les funcions que se li atribuïsquen per acord adoptat pel mateix Ple del Consell.  
2. La duració del mandat del / de la president/a serà de quatre anys, i podrà ser reelegit/ida.   
Article 9. Funcions del / de la vicepresident/a  
1. Correspon al / a la vicepresident/a substituir el/la president/a en absència seua i assumir les funcions que li delegue el/la president/a, com també les que específicament acorde el Consell Regulador.  
2. La duració del mandat del / de la vicepresident/a serà de quatre anys, i podrà ser reelegit/ida. El/La vicepresident/a cessarà quan expirarà el terme del seu mandat, a petició pròpia, una vegada acceptada la seua dimissió.  
3. En el cas de cessament o defunció, el Consell Regulador, en el termini d'un mes, proposarà a la Conselleria d'Agricultura, Pesca i Alimentació la designació d'un/a nou/nova vicepresident/a, el mandat del / de la qual serà només pel temps que li restava al / a la vicepresident/a anterior.  
Article 10. Funcionament del Ple del Consell Regulador  
1. El Ple del Consell Regulador es reunirà com a mínim una vegada al trimestre amb caràcter ordinari, i amb caràcter extraordinari en qualsevol moment, amb la convocatòria prèvia del / de la president/a o a petició, almenys, de la mitat dels vocals. En tot cas, el Ple del Consell Regulador es podrà constituir quan estiga present la totalitat dels seus membres i així ho acorden per unanimitat.  
2. La convocatòria es farà per mitjà de carta enviada per correu ordinari, correu electrònic o fax, amb especificació de l'orde del dia, almenys amb quatre dies d'antelació. En cas de necessitat, quan així ho requerisca la urgència de la reunió, es convocaran els vocals per telèfon o fax, amb vint-i-quatre hores d'antelació com a mínim.  
3. Els acords es prendran per majoria de membres. En cas d'empat, decidirà el vot del / de la president/a i per a la seua validesa serà necessari que estiguen presents més de la mitat dels components del Ple del Consell Regulador.  
4. Els càrrecs del Consell Regulador seran gratuïts, sense perjudici del dret al cobrament de les despeses que l'exercici d'este càrrec puga comportar.  
5. Quan un titular no puga assistir, ho notificarà al Ple del Consell Regulador i al seu suplent perquè el substituïsca, si és el cas.  
6. Per a resoldre qüestions de tràmit o en els casos en què s'estime necessari, podrà constituir-se una comissió permanent, que estarà formada pel / per la president/a i quatre vocals titulars, en què estaran representats membres dels dos registres, designats pel Ple. En la sessió en què s'acorde la constitució de la comissió permanent s'acordaran també les missions especifiques que li competixen i les funcions que exercirà. Totes les resolucions que prenga la comissió permanent es comunicaran al Ple del Consell per a la seua ratificació en la primera reunió que se celebre.  
7. No podrà ser objecte de deliberació o acord qualsevol assumpte que no figure en l'orde del dia, llevat que hi haja quòrum de membres per a realitzar el ple, i una vegada acordat per unanimitat i declarat com d'urgència l'assumpte a tractar, s'incloga en l'orde.  
8. En tot allò no establit en este reglament respecte al funcionament del Ple i de la comissió o les comissions, s'aplicarà supletòriament allò que s'establix per als òrgans col·legiats en la normativa reguladora del règim jurídic de les administracions públiques i del procediment administratiu comú.  
9. Les decisions en l'exercici de funcions juridicopúbliques del Consell Regulador, o del / de la seu/a president/a no posen fi a la via administrativa i es poden impugnar, per mitjà d'un recurs d'alçada, davant de la Conselleria d'Agricultura, Pesca i Alimentació. Este recurs no serà procedent quant al fons de les decisions relatives a la certificació de productes.  
Article 11. El secretari i els servicis del Consell Regulador  
1. Per al compliment de les seues finalitats, el Consell Regulador comptarà amb el personal necessari, que figurarà en el pressupost del mateix Consell Regulador.  
2. El Consell Regulador tindrà un secretari designat per este a proposta del / de la president/a, del qual dependrà directament, i assistirà a les sessions amb veu però sense vot, excepte si el seu nomenament recau en un dels membres del mateix Consell, i en este cas hi assistirà amb veu i vot.  
3. Les comeses específiques del secretari seran, entre altres:  
a) Assistir a totes les sessions del ple del Consell i estendre les actes.  
b) Rebre les actes de comunicació dels vocals pel Consell i, per tant les notificacions, peticions de dades, rectificacions o qualsevol altra classe d'escrits de què haja de tindre coneixement.  
c) Expedir certificats de consulta, dictàmens i acords aprovats.  
d) Les funcions que li encomane el/la president/a relacionades amb els assumptes de la competència del Consell Regulador.  
Article 12. Tutela administrativa  
1. La tutela administrativa exercida per la conselleria competent en la matèria d'agricultura i alimentació, en particular per l'òrgan o entitat que en cada moment tinga atribuïdes les funcions corresponents, comprén el control de la legalitat dels actes i acords dels seus òrgans de govern subjectes al dret administratiu, la resolució dels recursos administratius contra els actes dictats en l'exercici de les seues funcions públiques i el control de la legalitat de les altres actuacions que es preveuen en este decret i les disposicions que el despleguen, llevat de les decisions sobre la certificació o desqualificació de productes, a l'efecte de garantir la independència en la presa de decisions de l'òrgan de control i certificació.  
2. A l'efecte de l'apartat anterior, estan subjectes al dret administratiu les funcions enumerades en les lletres d, e, f, g i l de l'apartat 3 de l'article 5 de l'annex II.  
3. El Consell Regulador ha de remetre els estatuts i la seua modificació, com també les comunicacions de composició dels seus membres i els nous nomenaments, a l'òrgan o entitat en què cada moment tinga atribuïdes les funcions en la conselleria competent en matèria d'agricultura i alimentació. El Consell Regulador també presentarà, dins del primer trimestre de l'any següent, la informació comptable, juntament amb una memòria de les activitats realitzades durant l'any immediatament anterior i les previstes per a l'exercici següent. A més, aprovaran el pressupost de cada exercici i la liquidació pressupostària de l'exercici passat en els termes que reglamentàriament es determine. A més, el Consell Regulador elaborarà anualment un inventari, que es presentarà davant de l'òrgan o l'entitat que en cada moment tinga atribuïdes les funcions en la conselleria competent en matèria d'agricultura i alimentació, que contindrà els béns immobles, els incorporals i els mobles el valor dels quals supere els 300 euros.  
Els documents mencionats en el paràgraf anterior seran remesos pel Consell Regulador perquè siguen objecte de comprovació i verificació posterior amb les disposicions normatives d'aplicació, per part de l'òrgan o entitat que en cada moment tinga atribuïdes les funcions en la conselleria competent en matèria d'agricultura i alimentació.  
El Consell Regulador estarà sotmés a auditories tècniques, econòmiques, financeres o de gestió, efectuades per la conselleria competent en matèria d'agricultura i alimentació a través de l'òrgan o entitat que en cada moment tinga atribuïdes estes funcions, o per les entitats privades que específicament designarà la Generalitat.  
4. El Consell Regulador estarà obligat a realitzar totes les actuacions que siguen necessàries per al compliment de les seues obligacions. L'incompliment podrà comportar, entre altres, les mesures següents:  
a) Advertència, amb establiment de termini per a la correcció de l'incompliment. Si, una vegada transcorregut el termini que se li haja fixat, continua sense complir les seues obligacions, es procedirà a la suspensió i revocació dels càrrecs del Consell i al nomenament d'una comissió gestora pel temps imprescindible perquè es trien o es nomenen els nous càrrecs del Consell Regulador.  
b) Pèrdua del dret a utilitzar la denominació de qualitat, és a dir, revocació de l'autorització administrativa.  
c) Mentres el consell regulador incomplisca les seues obligacions no podrà ser beneficiari de cap subvenció de l'administració autonòmica valenciana, i si n'haguera rebut cap hauria de procedir al reintegrament, en els termes establits en la legislació vigent.  
Article 13. Recursos econòmics  
1. El finançament del Consell Regulador s'efectuarà amb els recursos següents:  
a) Amb el producte de les exaccions parafiscals fixades en les normes de campanya que aprove el Ple del Consell Regulador, per a cada campanya, i que s'aplicaran:  
- Per kg de carxofa comercialitzada amb denominació d'origen protegida.  
- Per cada etiqueta.  
b) Les subvencions, els llegats i els donatius que reben.  
c) Les quantitats que puguen percebre en concepte d'indemnització per danys i perjudicis ocasionats al Consell Regulador o als interessos que representa.  
d) Els béns que constituïxen el seu patrimoni i els productes i venda d'este.  
e) La prestació de servicis a tercers dins de les competències i servicis establits pel Consell Regulador.  
2. Els tipus impositius fixats en este article podran ser variats, a proposta del Consell Regulador, quan les necessitats pressupostàries d'este així ho exigisquen, i sempre dins dels límits establits en l'article 90 de la Llei 25/1970 i en les disposicions complementàries.  
3. La gestió dels ingressos i despeses que figuren en els pressupostos correspondrà al Consell Regulador.  
4. L'impagament de les quantitats relatives a l'apartat 1ª d'este article, passats tres mesos des de l'aprovació i la meritació per part del Consell Regulador a cada subjecte passiu, serà motiu de baixa d'este en el registre corresponent del Consell Regulador.  
CAPÍTOL IV  
Registres  
Article 14. Registres del Consell Regulador  
El Consell Regulador de la denominació d'origen portarà els registres següents:  
a) Registre de Plantacions.  
b) Registre de Magatzems i Instal·lacions de Condicionament i Envasament.  
Article 15. Inscripció en els registres  
1. Registre de Plantacions:  
a) En el Registre de Plantacions es podran inscriure totes les parcel·les que estiguen situades dins de la zona de producció i estiguen plantades amb les varietats que assenyala l'article 4 de l'annex I, i la producció de les quals desitge acollir-se a la denominació d'origen protegida.  
b) Les sol·licituds d'inscripció es dirigiran al Consell Regulador, i caldrà facilitar les dades, els documents i els comprovants oportuns que s'establisquen. Hi figurarà el nom del propietari i, si és procedent, del colon, parcer, arrendatari o qualsevol altre titular de l'explotació, el nom del paratge i terme municipal en què es troba situada, polígon i parcel·la cadastral, superfície productiva i totes les dades que siguen necessàries per a la perfecta identificació i localització.  
c) La sol·licitud d'inscripció en el Registre de Productors per a cada campanya s'ha de realitzar anualment i s'ha de presentar abans del 30 de setembre de cada any. Este termini es pot ampliar fins a l'inici de la campanya.  
d) Si, després de la revisió efectuada pel Consell Regulador, es detecta que la sol·licitud no està degudament emplenada i/o falta documentació, el sol·licitant disposarà d'un termini màxim de quinze dies per a esmenar les deficiències, tot això d'acord amb el que es preveu en la Llei 30/1992.   
e)b El Consell Regulador pot denegar les inscripcions en este registre que no s'ajusten als preceptes d'este reglament o a les condicions de caràcter tècnic recollides en el manual de aualitat.  
2. Registre de Magatzems  
a) En el Registre de Magatzems i Instal·lacions de Condicionament i Envasament es podran inscriure tots els situats en la zona de producció que es dediquen a l'emmagatzemament i el condicionament de la carxofa emparada.  
b) Les sol·licituds d'inscripció es dirigiran al Consell Regulador fent constar, almenys, el nom i el domicili del titular, propietari o arrendatari, CIF i models d'etiquetes a utilitzar per a la comercialització del producte, que hauran de ser aprovades pel Consell Regulador, a més de complir la legislació vigent en matèria d'etiquetatge.  
c) Les instal·lacions d'elaboració que posseïsquen altres línies de producció distintes del producte emparat per la denominació d'origen ho faran constar expressament en el moment de la seua inscripció, i se sotmetran a les normes establides en el manual de qualitat per a controlar estos productes i garantir, en tot cas, l'origen i la qualitat dels productes protegits per la denominació d'origen.  
d) La inscripció en el Registre per a magatzems o instal·lacions d'envasament no caduca, llevat que s'estiga dos anys consecutius sense utilitzar la Denominació d'Origen Protegida.  
e) Si la sol·licitud no està degudament emplenada i/o falta documentació, el sol·licitant disposarà d'un termini màxim de quinze dies per a esmenar les deficiències, tot això d'acord amb el que es preveu en la Llei 30/1992.  
f) A la vista de la documentació presentada i després de passar la inspecció de concessió amb un resultat favorable, en un termini màxim de 15 dies hàbils es decidirà sobre la inclusió o no en el Registre.  
g) El Consell Regulador podrà denegar les inscripcions en este registre que no s'ajusten als preceptes d'este reglament o a les condicions de caràcter tècnic recollides en el manual de qualitat.  
Article 16. Vigència del Registre  
1. Per a la vigència de les inscripcions en els registres corresponents serà indispensable complir en tot moment els requisits que imposa este capítol, i caldrà comunicar al Consell Regulador qualsevol variació que afecte les dades subministrades en la inscripció quan esta es produïsca. En conseqüència, el Consell Regulador podrà revocar les inscripcions quan els seus titulars no s'ajusten a tals prescripcions. El Consell Regulador podrà efectuar inspeccions periòdiques per a comprovar l'efectivitat de les disposicions del paràgraf anterior.  
2. Totes les inscripcions en els diferents registres seran renovades en el termini i de la forma que determinarà el Consell Regulador.  
CAPÍTOL V  
Drets i obligacions  
Article 17. Titulars dels drets i les obligacions  
1. Només podrà considerar-se protegida per la Denominació d'Origen Protegida la carxofa procedent de plantacions inscrites, preparada pels titulars inscrits en els registres corresponents i quan complisca les normes que s'exigixen en este reglament.  
2. La carxofa protegida es comercialitzarà únicament en els envasos legalment autoritzats, que aniran proveïts d'una contraetiqueta numerada controlada, subministrada i expedida pel Consell Regulador d'acord amb les normes establides en el manual de qualitat. Este distintiu serà col·locat, en tot cas, abans de l'expedició i de manera que no permeta una segona utilització.  
3. El dret a l'ús de la denominació d'origen protegida en propaganda, publicitat, documentació o etiquetes és exclusiu de la Denominació d'Origen Protegida. El Consell Regulador vetlarà per l'ús adequat dels símbols i les llegendes identificatius de la Denominació d'Origen Protegida, i n'establirà l'ús en el manual de qualitat, els quals hauran de complir les presentacions comercials del producte emparat.  
4. Les persones físiques o jurídiques inscrites en els registres queden obligades al compliment de les disposicions d'este reglament, del sistema de qualitat i de la resta d'acords que, dins de les seues atribucions, dicte el Consell Regulador, la Conselleria i el ministeri competent en matèria d'agricultura i alimentació, com també a satisfer les quotes que els corresponguen.   
Article 18. Logotips, marques i etiquetes  
1. El Consell Regulador adoptarà i registrarà un emblema com a símbol d'identificació de la denominació d'origen protegida que obligatòriament haurà de figurar en els productes protegits.  
2. El Consell Regulador portarà un control de les etiquetes per a evitar imitacions que puguen desprestigiar la denominació d'origen protegida.  
3. Podrà figurar en les contraetiquetes la llegenda «Denominación de Origen Alcachofa de Benicarló» i «Denominació d'Origen Carxofa de Benicarló», en lloc visible i ben destacat, a més de les dades que, amb caràcter general, determine la legislació vigent.  
Article 19. Control de les parcel·les i instal·lacions  
1. El Consell Regulador controlarà en cada campanya les quantitats de carxofa expedides per cada titular inscrit en els registres corresponents.  
2. A fi de poder controlar els processos de producció, emmagatzematge, condicionament i expedició, com també els volums d'existències, si és procedent, i quan siga necessari poder acreditar l'origen i la quantitat de la carxofa emparada, les persones físiques i jurídiques titulars de plantacions i magatzems i instal·lacions de condicionament i envasament estaran obligades a complir les formalitats següents:  
Els titulars de les plantacions inscrites presentaran, una vegada acabada la recol·lecció i en tot cas abans del 31 de juliol de cada any, declaració de la collita obtinguda, amb indicació de la seua destinació i, en cas de venda, el nom del comprador. Els magatzems, cooperativa inscrita en el Consell Regulador, podran enviar en nom de les seues associats estes declaracions.  
Tots els inscrits en el registre previst en l'article14b d'este reglament hauran de declarar abans del 31 de juliol de cada any la quantitat de producte emparat, diferenciant els diversos formats d'envasament i indicant la seua procedència i destinació. S'haurà de declarar en la finalització de cada campanya les vendes efectuades.  
3. Les declaracions a què es fa referència en l'apartat 2 d'este article tenen efecte merament estadístic, i per això només es podran facilitar i publicar en forma numèrica, sense cap referència de caràcter individual.  
CAPÍTOL VII  
Sistemes de control i certificació   
Article 20. Desqualificació de producte emparat  
1. El CRDOP Carxofa de Benicarló comprovarà, per mitjà d'inspeccions, que l'operador/magatzem aplica de manera correcta les especificacions d'este reglament i del sistema de qualitat per a la certificació correcta del producte.  
2. Tota partida de carxofes en què es detecte que incomplix els preceptes d'este reglament i del sistema de qualitat no podrà ser comercialitzada a l'empara de la Denominació d'Origen Protegida, tot això sense perjudici de l'aplicació del règim disciplinari intern.  
Article 21. Sistemes de control i certificació  
1. El Consell Regulador o òrgan de gestió establirà en el seu reglament el sistema de control i certificació que, en tot cas, estarà separat del seu sistema de gestió.  
2. El control i la certificació dels productes emparats per una denominació de qualitat podran ser efectuats en el marc de l'aplicació de la legislació vigent.  
3. Les activitats de control i certificació del Consell Regulador compliran els requisits establits per la norma UNE-EN-45734, o la norma que la substituïsca, i estarà acreditat per ENAC.  
4. L'òrgan de control del Consell Regulador tindrà funcions essencials, com les de proporcionar als operadors condicions de competència lleial, i també garantir la protecció dels consumidors i el compliment del principi de veracitat i demostrabilitat de la informació que figure en l'etiquetatge.  
5. Amb la implantació del sistema de qualitat, es constituirà un comité de certificació, que serà el responsable de vetlar per la imparcialitat de les actuacions del Consell Regulador en matèria de control i certificació, a través de la supervisió dels processos i les activitats de certificació.  
6. Per a les funcions de control i/o certificació que duga a terme el Consell Regulador podrà comptar amb personal propi, o optar per subscriure els servicis amb entitats alienes al mateix Consell Regulador. El personal tècnic del cos d'inspectors o veedors es proveirà d'acord amb els paràmetres establits en el sistema de qualitat i en el procediment específic per a la qualificació i supervisió del personal tècnic.  
7. El Consell Regulador confeccionarà i aprovarà el manual de qualitat, normes tècniques, procediments, formats i la resta de documents propis del sistema de certificació dins del sistema de qualitat en aplicació de la norma UNE EN - 45505, «Criteris generals relatius a organismes de certificació de productes», o la norma que la substituïsca. El Reglament, procediment de funcionament del comité i de certificació hauran de ser degudament ratificats pel Comité de Certificació. El sistema de qualitat es farà saber al Comité de Certificació i a la conselleria competent en matèria d'agricultura i alimentació.   
8. El gerent o director de certificació establirà la forma i la manera d'efectuar la vigilància i el control establit en el sistema de qualitat, i del compliment de tot allò que s'exigix en este reglament quant a la certificació de la carxofa protegida i al seu control en els processos i fases de producció, envasament, preparació, etiquetatge i comercialització que afecten la qualitat i bona imatge del producte emparat.  
9. En el manual de qualitat es desenvoluparà la política general del sistema de qualitat, que serà de coneixement general i estarà a disposició de tots els operadors inscrits en els diversos registres de la Denominació d'Origen Protegida. El manual de qualitat descriurà de forma general el sistema de funcionament del Consell Regulador en compliment dels requisits de la norma UNE EN-45321, o la norma que la substituïsca.  
10. El Consell Regulador posseirà l'estabilitat financera i els recursos necessaris per al funcionament, i complirà el requisit de suficiència financera a què en este sentit obliga la norma UNE EN-45531, o la norma que la substituïsca.  
11. El Consell Regulador podrà optar per externalitzar este servici contractant un organisme independent de control acreditat per ENAC, per a l'activitat.  
12. Totes les persones físiques o jurídiques titulars de béns inscrits en els registres, les plantacions, les instal·lacions i els seus productes estaran sotmeses al control realitzat pel Consell Regulador a fi de verificar que els productes que posseïxen la Denominació d'Origen Protegida Carxofa de Benicarló complixen els requisits d'este reglament.  
Els controls es basaran en inspeccions de les plantacions, de les instal·lacions i revisió de documentació.  
13. Quan es comprove que les carxofes no s'han obtingut d'acord amb els requisits d'este reglament o presenten defectes o alteracions sensibles, estes no podran comercialitzar-se a l'empara de la Denominació d'Origen Protegida Carxofa de Benicarló, sense perjudici de l'aplicació del règim disciplinari intern del Consell Regulador.  
14. Comité de Certificació.  
14.1. El Consell Regulador acordarà la creació d'un comité de certificació, responsable de supervisar les actuacions de l'òrgan de control del Consell Regulador en matèria de certificació.  
14.2. El Comité de Certificació és l'estament constituït pel Consell Regulador a fi de supervisar la realització correcta de les activitats de certificació i assegurar la imparcialitat en estes, i serà, així mateix, competent per a complir els seus objectius i executar les seues funcions amb total autonomia, a més de sobirà en les seues decisions.  
14.3. El Comité estarà format per:  
- Un vocal representant dels productors de carxofa.  
- Un vocal representant dels magatzems i les instal·lacions de condicionament i envasament.  
- Un vocal representant dels consumidors.  
- Un vocal expert en l'avaluació de la conformitat.  
- El director tècnic del Consell Regulador.  
Tots els membres del Comité tindran veu i vot, llevat del director tècnic, amb veu però sense vot.  
14.4. En el manual de qualitat es detallaran les normes per a la constitució i el funcionament d'este comité.  
Article 22. Acords, publicitat i recursos  
1. Els acords del Consell Regulador que no tinguen caràcter particular i afecten una pluralitat de subjectes inscrits es notificaran per mitjà de circulars als seus titulars, per qualssevol dels mitjans comunicatius que facilite el justificant de recepció, que el Consell Regulador exposarà en les seues oficines o en les seues plataformes telemàtiques de comunicació. El Consell Regulador podrà modificar les mesures anteriors per les que considere més convenients, amb vista a la màxima publicitat dels seus acords.  
2. Els acords i les resolucions que prenga el Consell Regulador, subjectes al dret administratiu, seran recurribles, en tot cas, davant de la conselleria competent en matèria d'agricultura i alimentació de la Generalitat de la Comunitat Valenciana. Així mateix, el Consell Regulador de la Denominació d'Origen Protegida Carxofa de Benicarló podrà acudir als tribunals de justícia per a instar el que convinga al seu dret en defensa de la Denominació d'Origen Protegida.  
CAPÍTOL VII  
Infraccions i sancions  
Article 23. Infraccions. Sancions i procediments  
Quant a infraccions i sancions, caldrà ajustar-se a la normativa sectorial corresponent, juntament amb la d'aplicació general, com també a les disposicions d'este reglament i de les normes internes del Consell Regulador.


Còpia Permalink ELI